Սակայն գրախանութը փակ էր։ Դրսում կոստյումներով ու փողկապներով մարդիկ էին կանգնած, հսկում էին մուտքը, ոչ մեկի չէին թողնում ներս։ Ներսում էլի նմանատիպ մարդիկ էին։ Դրսիններն ասացին, որ մի կես ժամից նոր հնարավոր կլինի մտնել։ Այդ ամենը հարկայինի հարձակման տպավորություն թողեց, դրսում կանգնածներն էլ հարկադիր կատարողներ թվացին։ Ասացի, որ ես կարող եմ առեւտուր չանել, պիտի գիրք մակագրեմ, գնամ։ Ասացին. «Ոչինչ անել չենք կարող, աշխատողները դեռ չեն եկել»։ Որոշեցի տարածքում պտույտ գործել, «Անտարես»-ի տաղավարից գիրք առա, մտածում էի՝ այ քեզ թշնամական պետություն, էս մի օրը գրախանութները պիտի մի քիչ փող աշխատեն, եկել, չոքել են «Բուկինիստի» բկին։ Կես ժամից վերադարձա «Բուկինիստ», հարկադիր կատարողները դեռ այդտեղ էին։ Մեր միջեւ մաքուր կաֆկայական երկխոսություն տեղի ունեցավ։